În încercarea de a atrage cât mai mulți turiști, Oradea oferă gratuitate la toate muzeele din oraș, iar cei care își plănuiesc o vacanță în acest oraș se pot plimba gratuit cu mijloacele de transport în comun. Asta nu este tot, turiștii din Oradea pot să beneficieze și de reduceri la restaurante și cafenele.
Pentru a beneficia de lucrurile menționate anterior, turiștii trebuie să îndeplinească două condiții.
„Trebuie să fie cazaţi 2 nopţi consecutive la una dintre unităţile de cazare din Oradea, iar cei de la recepţie sau de la agenţia de turism trebuie doar să îi înregistreze în platforma online”, a declarat Alexandru Chira, director general Visit Oradea.
Campania de atragere a turiștilor este activă încă din 2020, când mai puțin de 1.000 de vizitatori au beneficiat de gratuități și reduceri. În 2023, numărul turiștilor care s-au bucurat de cele oferite a crescut la 4.500.
„Sunt din Ungaria. Avem foarte multe beneficii, dacă stăm două nopţi, gratuităţi, la restaurante discounturi”, a spus o turistă din Ungaria, potrivit Observator.
Vezi această postare pe Instagram
Pentru a beneficia de gratuități și reduceri, turiștii trebuie să prezinte următoarele date: nume, prenume turist, telefon, localitate de domiciliu, scopul călătoriei să fie turism şi data de check in şi data de check out. Ulterior, turiștii vor primi un cod QR, cu ajutorul cărora pot vizita gratuit muzeele și casele memoriale din oraș.
Pentru a beneficia de transportul public gratuit, cei care merg în Oradea trebuie să trimită un mesaj cu codul, pe un număr de WhatsApp sau pe e-mail.
Vezi această postare pe Instagram